NW-premier vra vir spoedige aksie ná plaasmoordFoto: Pexels Supra Mahumapelo, premier van Noordwes, het ŉ spoedige ondersoek van die polisie versoek ná die moord op Hanno Steyn (46) wat die afgelope naweek tydens ŉ plaasaanval in die Lichtenburg-omgewing doodgeskiet is. Maroela Media het vroeër berig Steyn is Vrydag deur drie onbekende mans aangeval. Hanno en sy ma, Sagie Steyn (75), woon alleen op die plaas. Die aanvallers het met ŉ onbekende voertuig op die plaas aangekom, Steyn oorval, hom met vuurwapens gedreig en in die huis in gedwing. Steyn en sy ma is met elektriese kabels vasgebind terwyl die verdagtes geld geëis het. Die aanvallers het Steyn in die kop geskiet voordat hulle gevlug het. Sagie het om hulp geroep en een van die plaaswerkers het haar te hulp gesnel en die polisie is ontbied. “Ons moet nooit toelaat dat sulke kriminele optrede bepaal hoe ons in ons provinsie lewe nie. Ons doen ŉ beroep op die polisie om hierdie misdadigers te soek en aan te keer sodat die familie van die oorledene berusting kan vind,” het Mahumapelo gesê. Mahumapelo het ŉ beroep op die gemeenskap gedoen om die provinsie se versoenings-, genesings- en hernuwingsprojek te ondersteun wat daarop gemik is om gemeenskappe byeen te bring. Die polisie se ondersoek duur voort.